2. ปัจจัยความเสี่ยง

บริษัทฯ
มีความเชื่อมั่นและตระหนักในความสำคัญของการบริหารและควบคุมความเสี่ยงที่มีประสิทธิภาพอันจะทำให้บริษัทฯ
สามารถดำเนินธุรกิจอย่างมั่นคงและต่อเนื่อง
มีความเสี่ยงที่อยู่ในระดับที่ยอมรับได้โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทฯ
มากที่สุด ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯอันจะนำไปสู่การบรรลุวัตถุประสงค์ของบริษัทฯ
ในที่สุด

ในการดำเนินธุรกิจตลอดระยะเวลาที่ผ่านมาบริษัทฯ
ต้องเผชิญกับความเปลี่ยนแปลงและปัจจัยความเสี่ยงในด้านต่างๆ
จากสภาวะอุตสาหกรรมและการแข่งขันทางธุรกิจ
ตลอดจนความผันผวนทางเศรษฐกิจทั้งในและต่างประเทศและเพื่อให้ธุรกิจของบริษัทฯ
เจริญเติบโตอย่างมั่นคงและยั่งยืนมีระบบตามมาตรฐานในระดับสากลและสามารถตอบสนองวิสัยทัศน์
และพันธกิจของบริษัทฯ ที่กำหนดไว้ภายใต้การบริหารงานตามหลักการกำกับดูแลกิจการที่ดีบริษัทฯ
จึงได้ยึดมั่นในนโยบายการบริหารความเสี่ยง ดังนี้

1.  ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก
    และความรับผิดชอบร่วมกันในเรื่องความเสี่ยง การควบคุม
    และผลกระทบของความเสี่ยงต่อบริษัทฯ ในกระบวนการบริหารและปฏิบัติงานทั่วทั้งบริษัทฯ

2.  ให้มีกระบวนการ แนวทาง
    และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
    รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม
    รายงานประเมินผลและสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ
    และปฏิบัติทั่วทั้งบริษัทฯ

3.  ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ
    และเชิงปริมาณเช่น ผลขาดทุน การลดลงของรายได้ การเพิ่มขึ้นของค่าใช้จ่าย
    โดยพิจารณาจากโอกาสที่อาจเกิดขึ้นและผลกระทบ

4.  ให้มีการกำหนดเพดานความเสี่ยง (Risk Limit)
    เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯ สามารถยอมรับได้
    รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
    ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้ความเสี่ยงเกินกว่าระดับเพดานความเสี่ยงที่กำหนด

5.  ให้มีระเบียบการปฏิบัติงานเป็นลายลักษณ์อักษร
    เพื่อให้ผู้บริหารและผู้ปฏิบัติงานถือปฏิบัติอันเป็นการควบคุมความเสี่ยงจากการดำเนินงาน

คณะกรรมการฯ ได้แต่งตั้ง “คณะกรรมการบริหารความเสี่ยง”
และมอบหมายภารกิจในการพิจารณากลั่นกรองนโยบาย
กำหนดยุทธศาสตร์และมอบหมายแนวทางในการบริหารความเสี่ยง ควบคุม ติดตาม
ตรวจสอบดูแลสถานะความเสี่ยง และการจัดการความเสี่ยงให้มีประสิทธิภาพและทั่วถึงทั้งองค์กร

นอกจากนี้บริษัทฯ ได้จัดตั้ง “คณะทำงานบริหารความเสี่ยง” ซึ่งประกอบด้วย
ผู้บริหารของบริษัทฯมีหน้าที่ในการวิเคราะห์ประเมินปัจจัยความเสี่ยง
ดำเนินการบริหารจัดการความเสี่ยงให้เป็นไปตามนโยบายที่คณะกรรมการบริหารความเสี่ยง
ได้ให้ความเห็นชอบ
และจัดทำรายงานการบริหารความเสี่ยงเสนอต่อคณะกรรมการบริหารความเสี่ยง เป็นราย ไตรมาส

ในการประเมินความเสี่ยงในระดับองค์กร คณะกรรมการฯ
เห็นชอบด้วยกับข้อเสนอของคณะกรรมการบริหารความเสี่ยง
ที่กำหนดประเภทความเสี่ยงระดับองค์กร เพื่อใช้เป็นกรอบการพิจารณาความเสี่ยงสำคัญของบริษัทฯ
แบ่งออกเป็น 6 ด้าน ดังนี้

1.  

2.  1.  ความเสี่ยงด้านการแข่งขัน

ประกอบด้วยปัจจัยเสี่ยง 3 ประการ คือ
ผลกระทบจากนโยบายของรัฐบาลและองค์กรกำกับดูแลแผนการดำเนินงานของบริษัทฯ
ไม่สอดคล้องกับการแข่งขัน และภาวะการแข่งขันที่รุนแรง
ซึ่งปัจจัยดังกล่าวมีผลกระทบต่อการขยายธุรกิจตามเป้าหมายการลงทุนของบริษัทฯ
ทั้งนี้นโยบายการขยายการลงทุนในปัจจุบันครอบคลุมเรื่องการลงทุนในโครงการผู้ผลิตไฟฟ้ารายเล็ก
โครงการผู้ผลิตไฟฟ้ารายเล็กมาก และโครงการผลิตไฟฟ้าจากพลังงานทดแทน (Renewable
Energy) ที่ได้รับการสนับสนุนและส่งเสริมจากนโยบายภาครัฐเป็นอย่างมาก
รวมทั้งการพิจารณาโอกาสในการลงทุนในต่างประเทศ โดยในปี 2554 บริษัทฯ
ได้ขยายการลงทุนไปยังประเทศออสเตรเลียได้สำเร็จ
รวมถึงการขยายการลงทุนไปยังธุรกิจเกี่ยวเนื่องอื่น ๆ
คณะกรรมการบริหารความเสี่ยงได้ทำการกำกับดูแลให้มีการบริหารความเสี่ยงในด้านการลงทุนโดยการติดตามปัจจัยด้านเศรษฐกิจและนโยบายของรัฐบาลอย่างใกล้ชิดเพื่อจะได้ปรับแผนกลยุทธ์และแผนการดำเนินงานของบริษัทฯ
ให้เท่าทันสถานการณ์ที่เปลี่ยนแปลงไปอย่างเหมาะสม

2.  ความเสี่ยงด้านการเงิน

    1.  ปัจจัยเสี่ยงด้านสภาพคล่อง

ปัจจุบัน บริษัทฯ ดำเนินการลงทุนในโครงการต่างๆ ทั้งขนาดใหญ่และขนาดเล็ก
โดยมีการลงทุนในประเทศและต่างประเทศ
ซึ่งต้องใช้เงินลงทุนค่อนข้างสูงและจำเป็นต้องมีการวางแผนและบริหารเงินอย่างมีประสิทธิภาพ
รวมทั้งดำเนินการจัดหาเงินกู้ทั้งเงินกู้ระยะสั้นและเงินกู้ระยะยาวให้มีต้นทุนที่เหมาะสมและสอดคล้องกับความต้องการใช้เงิน
ซึ่งบริษัทฯ ได้จัดทำแผนบริหารการเงินและสภาพคล่องเพื่อให้สามารถรองรับความต้องการเงินทุน
โดยมีแหล่งเงินทุนระยะสั้นและระยะยาวรองรับความต้องการในแต่ละช่วงเวลาได้อย่างเหมาะสม

2.  ปัจจัยเสี่ยงด้านอัตราดอกเบี้ย

บริษัทฯ
ได้ศึกษาและติดตามแนวโน้มของอัตราดอกเบี้ยทั้งในตลาดในประเทศและต่างประเทศเพื่อพิจารณาดำเนินการบริหารเงินสดหมุนเวียน
รวมทั้งวางแผนในการบริหารหนี้เงินกู้ที่มีอยู่
และจัดเตรียมการหาเงินกู้ระยะสั้นและระยะยาวให้มีต้นทุนที่เหมาะสม โดยใช้เครื่องมือทางการเงิน
เช่น Interest Rate Swap เพื่อลดความเสี่ยงของความผันผวนของอัตราดอกเบี้ย

3.  ปัจจัยเสี่ยงด้านอัตราแลกเปลี่ยนเงินตราต่างประเทศ

บริษัทฯ ได้พิจารณาและศึกษาด้านความผันผวนของอัตราแลกเปลี่ยนเงินตราต่างประเทศ
ซึ่งเกิดจากรายรับ รายจ่าย และเงินกู้ยืมของกลุ่มบริษัทฯ
โดยได้ดำเนินการศึกษาและใช้เครื่องมือทางการเงินที่มีอยู่ในปัจจุบันอย่างเหมาะสม เช่น
การทำธุรกรรมซื้อขายเงินตราต่างประเทศล่วงหน้า และการทำ Hedgingในรูปแบบต่างๆ
เพื่อช่วยในการบริหารการเงินให้มีประสิทธิภาพยิ่งขึ้น

3.  ความเสี่ยงด้านการดำเนินงาน

คณะกรรมการฯ และฝ่ายบริหารได้ให้ความสำคัญต่อการบริหารความเสี่ยงในด้านนี้ในอย่างมาก
เนื่องจากบริษัทฯ มีการลงทุนในหลายโครงการ
จึงมีความจำเป็นต้องติดตามข้อมูลการดำเนินงานของบริษัทในเครือเพื่อให้มั่นใจว่าธุรกิจในเครือมีผลการดำเนินงานเป็นไปตามเป้าหมายที่ตั้งไว้
โดยสายงานกำกับดูแลบริษัทในเครือรับผิดชอบการติดตามและรายงานผลการดำเนินงานของโครงการที่บริษัทฯ
เข้าลงทุน

นอกจากนี้คณะกรรมการฯ และฝ่ายบริหารได้ร่วมกันพิจารณาแต่งตั้งผู้แทนของบริษัทฯ
เข้าร่วมในคณะกรรมการฯ และคณะกรรมการบริหาร ในโครงการที่บริษัทฯ เข้าลงทุน
เพื่อมีส่วนร่วมในการกำหนดนโยบายและทิศทางการพัฒนาโครงการ
รวมถึงการติดตามผลการดำเนินงานของโครงการและรายงานต่อคณะกรรมการฯอย่างสม่ำเสมอ
ข้อมูลสำคัญที่มีการติดตามอย่างใกล้ชิดโดยการบริหารงานภายใต้สัญญาระยะยาวกับคู่ค้าเพื่อรักษารายได้และกำไรของบริษัทฯ
ได้แก่ ข้อมูลด้านความพร้อมจ่ายและประสิทธิภาพการผลิตของเครื่องจักรและอุปกรณ์
การบำรุงรักษาตามกำหนด ปริมาณ คุณภาพและประสิทธิภาพของการใช้เชื้อเพลิง
การควบคุมปริมาณน้ำที่ใช้ในการผลิต การปล่อยของเสียไม่ให้เกินกว่าที่มาตรฐานกำหนด
การประกันภัย และความปลอดภัย
ตลอดจนติดตามการเปลี่ยนแปลงทางด้านการเมืองเศรษฐกิจและกฎหมายของประเทศที่เข้าลงทุนเพื่อให้มีการควบคุมดูแลผลกระทบที่อาจจะเกิดขึ้นจากปัจจัยเหล่านี้ให้อยู่ในระดับที่ยอมรับได้

4.  ความเสี่ยงด้านบุคลากร

บริษัทฯ
ตระหนักดีว่าบุคลากรเป็นปัจจัยที่สำคัญที่สุดในการขับเคลื่อนองค์กรไปสู่ความสำเร็จและให้ความสำคัญอย่างสูงต่อการบริหารจัดการความเสี่ยงด้านบุคลากร
เริ่มตั้งแต่กระบวนการสรรหาและคัดเลือกเพื่อให้ได้บุคลากรที่ดีมีคุณสมบัติเหมาะสมกับความต้องการของบริษัทฯ
การสร้างขวัญและกำลังใจเพื่อธำรงรักษาบุคลากรที่มีศักยภาพไว้
การพิจารณาจ่ายค่าตอบแทนและสวัสดิการต่างๆ ที่เหมาะสม เป็นธรรม
และเทียบเคียงได้กับธุรกิจในอุตสาหกรรมเดียวกัน การพัฒนาเพิ่มพูนศักยภาพของบุคลากร
รวมทั้งการทบทวนและปรับปรุงกระบวนการปฏิบัติงานและระบบงานให้มีความพร้อมรองรับการขยายธุรกิจของบริษัทฯ

ในปี 2554 บริษัทฯ ได้ปรับโครงสร้างองค์กร
เพื่อให้รองรับทิศทางขององค์กรที่มุ่งเน้นการพัฒนาธุรกิจในต่างประเทศและธุรกิจเกี่ยวเนื่อง
และสนับสนุนการเพิ่มประสิทธิภาพในการบริหารและการตัดสินใจภายในหน่วยงาน
มีความชัดเจนในขอบเขตหน้าที่ความรับผิดชอบและการวัดผลการดำเนินงานของแต่ละหน่วยงาน
ตลอดจนมีความยืดหยุ่นและเป็นไปได้ในทางปฏิบัติ และในปีนี้บริษัทฯ
ได้เริ่มแผนปฏิบัติการสำหรับการเสริมสร้างวัฒนธรรมองค์กรโดยใช้กระบวนการมีส่วนร่วมของพนักงานทุกระดับในการกำหนดค่านิยมร่วมและพฤติกรรมที่พึงประสงค์ซึ่งจะช่วยสนับสนุนและส่งเสริมทิศทางและกลยุทธ์ของบริษัทฯ

5.  ความเสี่ยงด้านภาพลักษณ์องค์กร

ในฐานะผู้ผลิตไฟฟ้าเอกชนชั้นนำของประเทศ บริษัทฯ
ได้ให้ความสำคัญกับการรักษาและเสริมสร้างภาพลักษณ์ที่ดีขององค์กรเป็นอย่างมาก
เพราะภาพลักษณ์ที่ดีขององค์กรย่อมนำมาซึ่งความน่าเชื่อถือ
และเป็นปัจจัยสำคัญของความสำเร็จในการดำเนินธุรกิจในปัจจุบัน ในปีที่ผ่านมา บริษัทฯ
ได้ดำเนินการบริหารจัดการเพื่อลดความเสี่ยงที่จะกระทบต่อภาพลักษณ์ขององค์กร ดังนี้

-   การเปิดเผยข้อมูลข่าวสารและสารสนเทศที่มีความสำคัญแก่ผู้มีส่วนได้เสียทุกกลุ่มอย่างเพียงพอทันกาลและเท่าเทียม
    โดยผ่านช่องทางและสื่อการสื่อสารที่หลากหลาย
    เพื่อให้มั่นใจว่าข้อมูลข่าวสารเข้าถึงกลุ่มเป้าหมายได้มากที่สุด ทั้งนี้ในการเปิดเผยข้อมูลบริษัทฯ
    มีระเบียบวิธีการอนุมัติข้อมูลที่กำหนดให้ข้อมูลทุกประเภทที่จะเปิดเผยต่อสาธารณชนต้องผ่านการพิจารณาจากผู้ที่เกี่ยวข้องกับข้อมูลและได้รับอนุมัติจากผู้บริหารระดับสูง
    นอกจากนี้ยังมีการกำหนดบุคคลที่ทำหน้าที่โฆษกของบริษัทฯ
    ในการให้ข้อมูลข่าวสารแก่บุคคลภายนอก อีกทั้งยังมีการมอบหมายหน่วยงานองค์กรสัมพันธ์
    สำนักงานเลขานุการบริษัท และนักลงทุนสัมพันธ์
    เป็นช่องทางติดต่อสื่อสารกับกลุ่มเป้าหมายต่างๆ
    ซึ่งหน่วยงานเหล่านี้มีหน้าที่ความรับผิดชอบตามระเบียบวิธีที่กำหนดไว้

-   การดำเนินงานความรับผิดชอบต่อสังคม
    เป็นอีกแนวทางในการบริหารความเสี่ยงด้านภาพลักษณ์องค์กรซึ่งบริษัทฯ
    ได้ให้ความสำคัญและดำเนินการมาอย่างต่อเนื่อง เพื่อส่งเสริมการยอมรับ
    ความเชื่อถือและภาพลักษณ์ที่ดีขององค์กรต่อสาธารณชนทั่วไป ในการดำเนินงานที่ผ่านมา
    บริษัทฯ ได้ประสานความร่วมมือกับหน่วยงานภายนอกที่มีความเชี่ยวชาญในด้านต่าง ๆ
    เพื่อให้การดำเนินกิจกรรมสัมฤทธิ์ผลตามเป้าหมายที่วางไว้ ยิ่งไปกว่านั้น
    ยังเป็นการแสดงถึงความตั้งใจและเจตนารมณ์ด้านความรับผิดชอบต่อสังคมของบริษัทฯ
    ให้องค์กรความร่วมมือ ตลอดจนชุมชนและประชาชนทั่วไปได้ประจักษ์
    อันจะนำมาซึ่งการยอมรับความเชื่อถือและภาพลักษณ์ที่ดีขององค์กรในที่สุด ในปี 2554 บริษัทฯ
    ได้ดำเนินโครงการ “คนรักษ์ป่า ป่ารักชุมชน” โดยประสานความร่วมมือกับกรมป่าไม้เป็นปีที่ 4
    ติดต่อกัน มุ่งส่งเสริมและสนับสนุนชุมชนในการอนุรักษ์ป่าไม้ในรูปแบบป่าชุมชนทั่วประเทศ
    นอกจากนี้ ยังมีความร่วมมือกับคณะวนศาสตร์
    มหาวิทยาลัยเกษตรศาสตร์เพื่อดำเนินการวิจัยและประเมินผลการดำเนินโครงการคนรักษ์ป่า
    ป่ารักชุมชน ความร่วมมือกับกระทรวงพลังงาน เพื่อดำเนินโครงการทำความดี ลดโลกร้อน
    ความร่วมมือกับมหาวิทยาลัยเชียงใหม่ มหาวิทยาลัยเกษตรศาสตร์และมหาวิทยาลัยแม่โจ้
    ในการศึกษาและวิจัยการนำก๊าซคาร์บอนไดออกไซด์เหลือทิ้งมาเพาะเลี้ยงสาหร่ายสไปรูลิน่า
    ภายใต้ ”โครงการรักษ์โลก ลดโลกร้อนด้วยสาหร่าย” อีกทั้งยังมีกิจกรรมสังคมอื่นๆ
    ที่ได้ประสานความร่วมมือกับหน่วยงานราชการระดับท้องถิ่น องค์การบริหารส่วนตำบล วัด
    และโรงเรียน เป็นต้น

-   การดำเนินงานชุมชนสัมพันธ์ เพื่อเสริมสร้างการยอมรับและความไว้วางใจระหว่างบริษัทฯ
    กับชุมชนรอบพื้นที่กิจการของบริษัทฯ
    ซึ่งเป็นการลดความเสี่ยงการต่อต้านที่จะมีผลกระทบต่อภาพลักษณ์องค์กรซึ่งบริษัทฯ
    ถือเป็นภารกิจสำคัญและได้กำหนดหลักการ “การเป็นเพื่อนบ้านที่ดี”
    เป็นแนวทางในการดำเนินงานด้านชุมชนสัมพันธ์
    นอกเหนือจากการเข้มงวดและเคร่งครัดการบริหารจัดการคุณภาพสิ่งแวดล้อมของโรงไฟฟ้าให้เป็นไปตามกฎหมายและมาตรฐานสากล
    การดำเนินงานในปีที่ผ่านมา
    ได้มุ่งเน้นการเสริมสร้างความรู้ความเข้าใจเกี่ยวกับการผลิตไฟฟ้า
    การให้ชุมชนเข้ามีส่วนร่วมในการติดตามตรวจสอบการดำเนินงานของโรงไฟฟ้า
    ตลอดจนการส่งเสริมและพัฒนาคุณภาพชีวิตของชุมชนรอบพื้นที่โรงไฟฟ้า ได้แก่
    โรงไฟฟ้าราชบุรีโรงไฟฟ้าราชบุรีเพาเวอร์ โรงไฟฟ้าไตรเอนเนอจี้ และโรงไฟฟ้าประดู่เฒ่า

    1.  ความเสี่ยงด้านการปฏิบัติตามกฎระเบียบที่เกี่ยวข้อง

บริษัทฯ ดำเนินธุรกิจภายใต้กฎระเบียบและกฎหมายที่เกี่ยวข้อง
และให้ความสำคัญอย่างยิ่งในการจัดการคุณภาพสิ่งแวดล้อมชุมชนโดยรอบโรงไฟฟ้าให้เป็นไปตามกฎหมายและข้อกำหนดตามระบบจัดการสิ่งแวดล้อม(ISO14001)
อย่างเคร่งครัด โดยดูแลให้โรงไฟฟ้าทุกแห่งในกลุ่มบริษัทฯ มีการติดตามตรวจสอบคุณภาพสิ่งแวดล้อม
ได้แก่ อากาศ น้ำ เสียง และความหลากหลายทางชีวภาพ อย่างจริงจังและต่อเนื่อง

ในปี 2554 โรงไฟฟ้าราชบุรีได้รับการรับรองระบบการจัดการด้านชีวอนามัยและความปลอดภัย
OHSAS 18001 (Occupational Health and Safety Assessment Series)
ซึ่งจะดำเนินการควบคู่ไปกับระบบการจัดการสิ่งแวดล้อมมาตรฐาน ISO 14001
เพื่อเสริมสร้างระบบความปลอดภัยในการทำงานให้มีประสิทธิภาพมากยิ่งขึ้น
รวมทั้งลดอัตราการเกิดอุบัติเหตุและผลกระทบด้านอาชีวอนามัยและความปลอดภัยภายในองค์กรซึ่งจะส่งผลที่ดีต่อสังคมในภาพรวมต่อไป